Na temelju članka 12. stavka 2. Zakona o osnivanju Agencije za istraživanje nesreća u zračnom, pomorskom i željezničkom prometu („Narodne novine", broj 54/13, 96/18), Upravno vijeće Agencije za istraživanje nesreća u zračnom, pomorskom i željezničkom prometu, uz prethodnu suglasnost Vlade Republike Hrvatske od \_\_\_\_\_\_\_\_\_\_\_\_ 2023. godine, donijelo je na svojoj 95. sjednici održanoj dana 23. studenoga 2023. godine

**IZMJENE I DOPUNA STATUTA**

**AGENCIJE ZA ISTRAŽIVANJE NESREĆA**

**U ZRAČNOM, POMORSKOM I ŽELJEZNIČKOM PROMETU**

**Članak 1.**

U Statutu Agencije za istraživanje nesreća u zračnom, pomorskom i željezničkom prometu, KLASA: 011-02/13-01/01, URBROJ: 699-02-13-08 od 09. prosinca 2013. godine i KLASA: 011-02/13-01/01, URBROJ: 699-01-18-53 donesenima 05. rujna 2018. godine, članak 7. stavak 1. podstavak c. mijenja se i glasi:

*„ c) istraživanja svake ozbiljne nesreće u željezničkom sustavu i moguća istraživanja onih nesreća i incidenata koji su pod neznatno drukčijim uvjetima mogli dovesti do ozbiljnih nesreća, uključujući tehničke kvarove strukturnih podsustava ili sastavnih dijelova interoperabilnosti željezničkog sustava.“*

U stavku 4. podstavak 3., 4., i 5. riječi: Europska agencija za željeznice, u određenom padežu, zamjenjuju se riječima: „Agencija Europske unije za željeznice“, u odgovarajućem padežu.

**Članak 2.**

U članku 36. stavku 7. iza riječi „službenu iskaznicu“ dodaju se riječi „i službenu značku“.

**Članak 3.**

Članak 38. briše se.

**Članak 4.**

Članak 41. mijenja se i glasi:

„Upravno vijeće ne može bez prethodne suglasnosti Vlade Republike Hrvatske steći, opteretiti ili otuđiti nekretninu ili drugu pokretnu ili nepokretnu imovinu, niti može stvoriti kratkoročno ili dugoročno financijsko odnosno kreditno zaduženje, niti može sklapati druge pravne poslove na teret Agencije, ako vrijednost pravnog posla odnosno vrijednost imovine ili ukupnog financijskog odnosno kreditnog zaduženja s uračunatim kamatama prelazi iznos od 132.722,81 EUR (slovima: stotridestdvijetisuće sedamstodvadestdva eura i osamdesetjedan cent), vodeći pri tome brigu, pažnjom dobrog gospodara, o ukupno raspoloživom iznosu financijskih sredstva utvrđenih Financijskim planom Agencije za pojedino proračunsko razdoblje.

„Ravnatelj Agencije ne može bez prethodne suglasnosti Upravnog vijeća sklapati pravne poslove na teret Agencije ako vrijednost pojedinog pravnog posla prelazi iznos od 13.272,28 EUR (slovima: trinaesttisućadvjestosedamdesetdva eura i dvadesetosam centi), osim za pravne poslove vezane uz provođenje istraga zračnih, pomorskih i željezničkih nesreća, kao npr. pravni poslovi vještačenja, izrade stručnih elaborata, izvlačenja i skladištenja olupina, usluga testiranja, mjerenja i slično, ako ukupna vrijednost takvih pravnih poslova po pojedinom predmetu istrage, ne prelazi iznos od 39.816,84 EUR (slovima: tridestdevet tisuća osamstošesnaest eura i osamdeset četiri centa), vodeći pri tome brigu, pažnjom dobrog gospodara, o ukupno raspoloživom iznosu financijskih sredstva utvrđenih Financijskim planom Agencije za pojedino proračunsko razdoblje.“

**Članak 5.**

U Članku 44. stavak 1. mijenja se i glasi:

„Ako se nakon objave konačnog odnosno završnog izvješća sigurnosne istrage dokaže postojanje ili učini vjerojatnim postojanje novih informacija, činjenica ili dokaza koji su, da su postojali, bili poznati ili bili dostupni u vrijeme provođenja sigurnosne istrage, mogli bitno utjecati na rezultat nalaza sigurnosne istrage i/ili sigurnosne preporuke Agencija može pokrenuti proceduru ponovnog otvaranja istrage u skladu s odredbama ovoga članka.“

Stavci 3. 4. i 5. se brišu.

**Članak 6.**

Nakon stupanja na snagu Izmjena Statuta Agencije, Upravno vijeće Agencije će utvrditi pročišćeni tekst Statuta.

**Članak 7.**

Ove Izmjene Statuta Agencije stupaju na snagu osmog dana od dana objave na oglasnoj ploči Agencije.

**Predsjednik Upravnog vijeća**

**dr.sc. Davor Poljak, dipl.ing.**

KLASA: 011-02/13-01/01

URBROJ: 699-01-88

Na ove Izmjene Statuta Vlada Republike Hrvatske dala je prethodnu suglasnost Odlukom o davanju prethodne suglasnosti na Izmjene Statuta Agencije za istraživanje nesreća u zračnom, pomorskom i željezničkom prometu (KLASA: \_\_\_\_\_\_\_\_\_\_\_\_\_\_\_\_\_\_\_, URBROJ:\_\_\_\_\_\_\_\_\_\_\_\_\_\_, od \_\_\_\_\_\_\_\_\_\_\_\_\_).

Ove Izmjene Statuta objavljene su na oglasnoj ploči Agencije dana \_\_\_\_\_\_\_\_\_\_\_\_\_\_\_ 2023. godine, te stupile na snagu dana \_\_\_\_\_\_\_\_\_\_\_\_\_\_ 2023. godine.